“บี.กริม เพาเวอร์” ดวงเฮง! คว้าโซลาร์ฯราชการ-สหกรณ์ เฟส 2 รวม8โครงการ
“บี.กริม เพาเวอร์” หรือ BGRIM ดวงเฮง! คว้าโซลาร์ฟาร์มส่วนราชการ-สหกรณ์ เฟส 2 รวม 8 โครงการ
27 มิ.ย. 2560

นายพีรเดช พัฒนจันทร์ รองกรรมการผู้จัดการใหญ่สำนักกฎหมาย ของบริษัท บี.กริม เพาเวอร์ จำกัด (มหาชน) หรือ BGRIM เปิดเผยว่า ผลการจับสลากโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน (โซลาร์ฟาร์ม) สำหรับหน่วยงานราชการและสหกรณ์ภาคการเกษตร ระยะที่ 2 เมื่อวานนี้ ปรากฎว่ากลุ่มบริษัทในฐานะที่เป็นผู้สนับสนุนโครงการได้รับคัดเลือกรวม 8 โครงการ
โดยแบ่งเป็น โครงการขององค์การสงเคราะห์ทหารผ่านศึก (อผศ.) 5 โครงการ รวม 23.58 เมกะวัตต์ และโครงการของกลุ่มสหกรณ์ภาคการเกษตรอีก 3 โครงการ
ทั้งนี้ โครงการของ อผศ. ประกอบด้วย โครงการในพื้นที่หนองจอก กรุงเทพฯ 5 เมกะวัตต์ ,ลาดกระบัง กรุงเทพฯ 5 เมกะวัตต์ , จ.นนทบุรี 5 เมกะวัตต์ , จ.สมุทรปราการ 5 เมกะวัตต์ และ จ.ฉะเชิงเทรา 3.58 เมกะวัตต์
ส่วนโครงการของกลุ่มสหกรณ์ภาคการเกษตร จำนวน 3 โครงการ แต่ปฎิเสธที่จะเปิดเผยรายละเอียดของจำนวนเมกะวัตต์และพื้นที่ดำเนินการ เพราะเป็นโครงการที่ยังไม่ได้ระบุผู้สนับสนุนอย่างชัดเจน
“โครงการของกลุ่มสหกรณ์เราต้องขอความชัดเจนอีกครั้ง เพราะยังมีโอกาสเปลี่ยนแปลงได้ ตามกฎของ กกพ. ณ วันนี้กลุ่มสหกรณ์ยังสามารถเปลี่ยนแปลงผู้สนับสนุนโครงการได้ แต่เบื้องต้นเราก็ได้มีการเซ็นสัญญากันไว้หมดแล้ว แต่ผู้ประกอบการบางรายที่จับสลากไม่ได้ หรือจับได้น้อย หรือรายใหญ่บางรายทำได้พลาดเป้าก็อยากจะได้โครงการเพิ่ม เพราะเมื่อวานมีผู้ที่ได้รับคัดเลือกกว่า 30 โครงการ ซึ่งรวมของ อผศ.ด้วย ซึ่งทั้งหมดเราได้จับได้ในสัดส่วน 10-15%”นายพีรเดช กล่าว
 
ขณะที่ หลังจากนี้ก็จะลงพื้นที่ในโครงการของกลุ่มสหกรณ์ที่บริษัทจะเป็นผู้สนับสนุนในการทำโครงการให้มากขึ้น และพร้อมให้ความช่วยเหลือและดูแล รวมถึงเตรียมตัวเพื่อที่จะจัดทำเอกสารเพื่อยื่นเสนอขายไฟฟ้าเข้าโครงการโซลาร์ฟาร์ม ต่อสำนักงานคณะกรรมกำกับกิจการพลังงาน (กกพ.) ต่อไป ภายหลังจากที่กกพ.ประกาศผลการคัดเลือกอย่างเป็นทางการในวันพรุ่งนี้ (28 มิ.ย.)
สำหรับสหกรณ์ที่กลุ่มบริษัทให้การสนับสนุนเพื่อเข้าร่วมจับสลากครั้งนี้มีมากถึง 75 แห่ง แม้จะไม่ได้รับการคัดเลือกทั้งหมด แต่บริษัทก็พร้อมที่จะให้การสนับสนุนในด้านอื่น ๆ ที่เป็นประโยชน์ต่อสหกรณ์ต่อไป
อย่างไรก็ตาม กลุ่มบริษัทก็คงจะไม่เข้าไปเจรจาเพื่อสนับสนุนโครงการโซลาร์ฟาร์มที่จับสลากได้เพิ่มเติม แต่ก็ไม่ปิดโอกาสหากจะมีสหกรณ์ที่ได้รับการคัดเลือกรายใดที่ต้องการให้กลุ่มบริษัทให้การสนับสนุนก็พร้อมที่จะเจรจา
ขณะที่โครงการของ อผศ.ในส่วนที่กลุ่มบริษัทเป็นผู้ให้การสนับสนุนแต่ไม่ได้รับคัดเลือกในการจับสลากครั้งนี้นั้น โควตาการเสนอขายไฟฟ้าของ อผศ.ยังไม่เต็ม 100 เมกะวัตต์ หลังจากที่เมื่อวานได้รับคัดเลือกไปเพียง 52.52 เมกะวัตต์เท่านั้น หากหน่วยงานที่เกี่ยวข้องเปิดโอกาสให้กับ อผศ.เพื่อทำโครงการให้เต็มโควตานั้น ทางกลุ่มบริษัทก็พร้อมที่จะสนับสนุนอย่างเต็มที่
อนึ่ง วานนี้ กกพ.เปิดเผยการจับสลากโครงการโซลาร์ฟาร์มดังกล่าวอย่างไม่เป็นทางการมีผู้ผ่านการคัดเลือกทั้งสิ้น 38 ราย หรือคิดเป็นปริมาณการเสนอขายไฟฟ้าที่รวมทุกพื้นรวม 171.52 เมกะวัตต์ ต่ำกว่าเป้าหมายที่จะรับซื้อไม่เกิน 219 เมกะวัตต์ ขณะที่มีผู้เข้าร่วมจับสลากทั้งหมด 633 ราย คิดเป็นปริมาณเสนอขาย 3,089 เมกะวัตต์